L’Ajuntament de Sagunt i la Universitat de València amplien el termini d’inscripcions a les microcredencials universitàries en Química
13 de març 2024

![](/media/3vidyj3n/img_7714-c-copia.jpg?width=850&height=566.6666666666666)

L’Ajuntament de Sagunt i la Universitat de València han ampliat el termini d’inscripcions a la microcredencial universitària en Química Industrial Bàsica fins al 27 de març. A més, el consistori ha plantejat una modificació dels horaris d’impartició de la formació, que, finalment, es portarà a terme dilluns, dimarts i divendres, de 16 a 18 hores.  «**Ens hem trobat amb la situació que moltes persones tenien interés en acudir al curs, però els era impossible compatibilitzar-lo amb el seu horari de treball. Per això, en coordinació amb la UV, hem aconseguit que les classes es realitzen en horari de vesprada**», ha explicat el regidor d’Universitat, Ciència i Innovació, Toni Iborra.

La formació està pensada específicament per a la capacitació en treballs tècnics «**especialitzats en indústries del sector químic del Camp de Morvedre**». Es portarà a terme entre els mesos d'abril i juliol de 2024, de manera presencial, al Centre Cívic del Port de Sagunt i té un preu total de 380 €. Quant als requisits d’accés «**la formació mínima exigida són estudis de Batxillerat o de Formació Professional**».

![](/media/awapmj51/gidrwzfweaad4kr-va-c.jpg?width=850&height=850)

Les persones interessades podran obtindre tota la informació del curs al web [postgrado.adeituv.es](https://postgrado.adeituv.es/es/cursos/ciencias_y_tecnologia-8/23817020/datos_generales.htm), des d’on també podran realitzar la seua [preinscripció](https://postgrado.adeituv.es/preinscripcion/index.php?cod=23817020&l=es). En cas de dubtes sobre les microcredencials o la tramitació de la inscripció, també és possible telefonar al 96 160 30 00 o escriure al correu [informacion@adeituv.es](mailto:informacion@adeituv.es)

«**El mercat del treball al nostre municipi està demandant professionals amb coneixements en química industrial. Estem davant d’una oportunitat excel·lent tant per a aquells estudiants que volen incorporar-se amb èxit al món laboral com per a professionals en actiu que volen actualitzar els seus coneixements**», ha detallat Iborra.

Així, esta microcredencial universitària proporcionarà coneixements al voltant de conceptes bàsics de química i tècniques instrumentals; controls de qualitat, seguretat i legislació; així com els materials químics en la indústria, incloent una introducció a l’electroquímica, els tipus de bateries i les seues aplicacions. «**Estem vivint un moment d’expansió industrial a la ciutat i, juntament amb la Universitat de València, estem treballant perquè l’oferta formativa s’ajuste als llocs de treball que busquen cobrir les empreses i afavorir l’ocupació local**», ha conclòs el regidor d’Universitat.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-i-la-universitat-de-valencia-amplien-el-termini-d-inscripcions-a-les-microcredencials-universitaries-en-quimica/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-i-la-universitat-de-valencia-amplien-el-termini-d-inscripcions-a-les-microcredencials-universitaries-en-quimica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-i-la-universitat-de-valencia-amplien-el-termini-d-inscripcions-a-les-microcredencials-universitaries-en-quimica/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-i-la-universitat-de-valencia-amplien-el-termini-d-inscripcions-a-les-microcredencials-universitaries-en-quimica/)